ธกส.อ้าแขนรับประกันพืชผลเกษตร
คลังกดปุ่มประกันภัยชาวนา ดีเดย์ครั้งแรกให้ชาวนาจ่ายค่าเบี้ยประกันไร่ละ 50 บาท รับชดเชยไร่ละ 2,006 บาท
18 ส.ค. 2554

คลังกดปุ่มประกันภัยชาวนา ดีเดย์ครั้งแรกให้ชาวนาจ่ายค่าเบี้ยประกันไร่ละ 50 บาท รับชดเชยไร่ละ 2,006 บาท
นายกรณ์ จาติกวณิช รมว.คลัง กล่าวว่า การประกันพืชผลได้เริ่มดำเนินการกับการปลูกข้าวในฤดูกาลที่จะถึงใหม่นี้แล้ว ถือเป็นโครงการต่อเนื่องจากการประกันรายได้ ทำให้การดูแลเกษตรกรครบวงจร ทั้งเรื่องของรายได้และความเสี่ยงจากการปลูกข้าว
สำหรับการประกันพืชผล ชาวนาที่เป็นลูกค้าของธนาคารเพื่อการเกษตรและสหกรณ์การเกษตร (ธ.ก.ส.) และอยู่ในโครงการประกันรายได้ สามารถสมัครเข้าโครงการได้ โดยค่าเบี้ยประกันอยู่ที่ไร่ละ 130 บาท รัฐบาลจะออกให้ 70 บาท และเกษตรกรออก 60 บาท โดยในฤดูกาลแรกนี้ ธ.ก.ส. จะช่วยออกเงินให้ชาวนาไร่ละ 10 บาท ทำให้ชาวนาจ่ายจริงเพียงไร่ละ 50 บาท
นอกจากนี้ ชาวนาที่สมัครเข้าโครงการประกันพืชผล และกู้เงินจาก ธ.ก.ส. ยังได้รับการลดดอกเบี้ยให้อีก 1% เป็นเวลา 6 เดือน เพื่อจูงใจให้เกษตรกรมาเข้าโครงการ
ทั้งนี้ ประกันดังกล่าวจะให้การคุ้มครองจากภัยธรรมชาติ โดยเกษตรกรได้รับชดเชยถึง 2,006 บาทต่อไร ซึ่งแบ่งไว้ 2 ระยะ คือ ระยะ 60 วันแรก นับจากวันเริ่มเพาะปลูก รัฐบาลจะจ่ายค่าสินไหมทดแทนให้ 606 บาทต่อไร่ และตั้งแต่วันที่ 61 ขึ้นไป จนถึงวันสุดท้ายก่อนการเก็บเกี่ยว จะจ่ายค่าสินไหมทดแทนให้ 1,400 บาท ซึ่งรวมทั้งสิ้นเป็น 2,006 บาทต่อไร่
นายกรณ์ กล่าวว่า คาดว่าจะมีชาวนาเข้าโครงการประกันในปีแรกคิดเป็นพื้นที่เพาะปลูก 10 ล้านไร่ จากทั้งหมดที่ทำประกันรายได้ 50 ล้านไร่ 
“โครงการนี้เชื่อว่าจะช่วยลดภาระความเสี่ยงของเกษตรกรที่ได้รับผลกระทบจากภัยธรรมชาติที่เกิดขึ้นบ่อย แม้ว่าจะไม่ได้ช่วยเหลือเต็ม 100% ของต้นทุนการผลิตที่ตกประมาณ 6,000-7,000 บาทต่อไร่ก็ตาม” นายกรณ์ กล่าว
ทั้งนี้ ธ.ก.ส. เปิดขายกรมธรรม์ให้ชาวนาตั้งแต่วันที่ 1-31 ก.ค.นี้ สำหรับพื้นที่เพาะปลูกทุกภาค ยกเว้นภาคใต้ที่จะขายตั้งแต่วันที่ 1-31 ส.ค.นี้ โดยได้รับความร่วมมือจากสมาคมประกันวินาศภัย โดยบริษัทเอกชนผู้รับประกันภัยอีก 8 บริษัท โดยจะจ่ายค่าสินไหมทดแทนภายใน 15 วัน